CELEX: 62021CJ0051
Language: mt
Date: 2022-06-30 00:00:00
Title: Sentenza tal-Qorti tal-Ġustizzja (It-Tmien Awla) tat-30 ta’ Ġunju 2022.#Aktsiaselts M.V.WOOL vs Põllumajandus- ja Toiduamet.#Talba għal deċiżjoni preliminari, imressqa mit-Tallinna Halduskohus.#Rinviju għal deċiżjoni preliminari – Leġiżlazzjoni dwar l-ikel – Regolament (KE) Nru 2073/2005 – Kriterji mikrobijoloġiċi applikabbli għall-prodotti tal-ikel – Artikolu 3(1) – Obbligi tal-operaturi tas-settur tal-ikel – Anness I – Kapitolu 1, punt 1.2 – Valuri limitu tal-preżenza ta’ Listeria monocytogenes fil-prodotti tal-ħut qabel u wara t-tqegħid fis-suq – Regolament (KE) Nru 178/2002 – Artikolu 14(8) – Kontroll uffiċjali tal-prodott waqt it-tqegħid fis-suq – Portata.#Kawża C-51/21.

Edizzjoni Provviżorja
SENTENZA TAL-QORTI TAL-ĠUSTIZZJA (It-Tmien Awla)
30 ta’ Ġunju 2022 (*)
“Rinviju għal deċiżjoni preliminari – Leġiżlazzjoni dwar l-ikel – Regolament (KE) Nru 2073/2005 – Kriterji mikrobijoloġiċi applikabbli għall-prodotti tal-ikel – Artikolu 3(1) – Obbligi tal-operaturi tas-settur tal-ikel – Anness I – Kapitolu 1, punt 1.2 – Valuri limitu tal-preżenza ta’ Listeria monocytogenes fil-prodotti tal-ħut qabel u wara t-tqegħid fis-suq – Regolament (KE) Nru 178/2002 – Artikolu 14(8) – Kontroll uffiċjali tal-prodott waqt it-tqegħid fis-suq – Portata”
Fil-Kawża C‑51/21,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit‑Tallinna Halduskohus (il-Qorti Amministrattiva ta’ Tallinn, l-Estonja), permezz ta’ deċiżjoni tat‑28 ta’ Jannar 2021, li waslet fil-Qorti tal-Ġustizzja fit‑28 ta’ Jannar 2021, fil-proċedura

Aktsiaselts M.V.WOOL

vs

Põllumajandus- ja Toiduamet,

IL-QORTI TAL-ĠUSTIZZJA (It-Tmien Awla),
komposta minn N. Jääskinen, President tal-Awla, N. Piçarra (Relatur) u M. Gavalec, Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal Aktsiaselts M.V.WOOL, minn C. Ginter, A. Jõks u K. Kask, vandeadvokaadid,
–        għall-Põllumajandus- ja Toiduamet, minn H. Noot u T. Pikamäe, vandeadvokaadid,
–        għall-Gvern Estonjan, minn N. Grünberg, bħala aġent,
–        għall-Gvern Belġjan, minn S. Baeyens, M. Van Regemorter u L. Van den Broeck, bħala aġenti,
–        għall-Gvern Ċek, minn J. Pavliš, M. Smolek u J. Vláčil, bħala aġenti,
–        għall-Gvern Taljan, minn G. Palmieri, bħala aġent, assistita minn L. Vignato, avvocato dello Stato,
–        għall-Gvern Olandiż, minn K. Bulterman u C. S. Schillemans, bħala aġenti,
–        għall-Kummissjoni Ewropea, minn W. Farrell, I. Galindo Martín u E. Randvere, bħala aġenti,
wara li rat id-deċiżjoni, meħuda wara li nstemgħet l-Avukata Ġenerali, li l-kawża tinqata’ mingħajr konklużjonijiet,
tagħti l-preżenti

Sentenza

1        It-talba għal deċiżjoni preliminari tirrigwarda l-interpretazzjoni tal-Artikolu 3(1) u tal-punt 1.2 tal-Kapitolu 1 tal-Anness I tar-Regolament tal-Kummissjoni (KE) Nru 2073/2005 tal‑15 ta’ Novembru 2005 dwar il-kriterji mikrobijoloġiċi għall-prodotti tal-ikel (ĠU 2005, L 338, p. 1), kif emendat bir-Regolament tal-Kummissjoni (UE) 2019/229 tas‑7 ta’ Frar 2019 (ĠU 2019, L 37, p. 106) (iktar ’il quddiem ir-“Regolament Nru 2073/2005”).

2        Din it-talba ġiet ippreżentata fil-kuntest ta’ kawża bejn Aktsiaselts M.V.WOOL (iktar ’il quddiem “MVWOOL”), manifattur ta’ prodotti tal-ikel abbażi ta’ ħut, u l-Põllumajandus- ja Toiduamet (l-Uffiċċju tal-Agrikoltura u tal-Ikel, l-Estonja) (iktar ’il quddiem l-“awtorità Estonjana”) dwar il-legalità ta’ żewġ deċiżjonijiet indirizzati minn din l-awtorità lil MVWOOL, bħala konsegwenza tad-detezzjoni tal-batterju Listeria monocytogenes fil-prodotti tal-ikel imqiegħda fis-suq minn din l-impriża.
 Il‑kuntest ġuridiku

 Ir‑Regolament (KE) Nru 178/2002

3        L-Artikolu 3 tar-Regolament tal-Parlament Ewropew u tal-Kunsill (KE) Nru 178/2002 tat‑28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà ta’ l-ikel (ĠU Edizzjoni Speċjali bil-Malti, Kapitolu 15, Vol. 6, p. 463, rettifika fil-ĠU 2014, L 327, p. 9), intitolat “Tifsiriet oħra”, jipprovdi fl-Artikolu 8 tiegħu:
“Għall-għanijiet ta’ dan ir-Regolament:
[...]
8)      ‘tqegħid fis-suq’ tfisser iż-żamma ta’ ikel jew għalf għall-għanijiet ta’ bejgħ, inkluża l-offerta għall-bejgħ jew xi forma oħra ta’ trasferiment, sew jekk bi ħlas sew jekk le, u l-bejgħ, tqassim u xi forma oħra tat-trasferiment innifsu;
[...]”

4        L-Artikolu 14 ta’ dan ir-regolament, intitolat “Ħtiġijiet ta’ sigurtà ta’ l-ikel”, jipprovdi fil-paragrafu 8 tiegħu:
“Il-konformità ta’ ikel mad-dispożizzjonijiet speċifiċi applikabbli għa dak l-ikel m’għandhiex iżżomm lill-awtoritajiet kompetenti milli jieħdu miżuri adattati biex jimponi restrizzjonijiet fuq it-tqegħid tiegħu fis-suq jew li jeħtieġu l-irtirar tiegħu mis-suq meta jkun hemm raġunijiet ta’ suspett, li minkejja dik il-konformità, dak l-ikel ma jkunx tajjeb.”
 Ir‑Regolament Nru 2073/2005

5        Skont il-premessi 1 sa 3 tar-Regolament Nru 2073/2005:
“(1)      Il-kisba ta’ livell għoli ta’ protezzjoni tas-saħħa tal-bniedem u tas-saħħa tal-annimali hija waħda mill-għanijiet fundamentali tal-liġi dwar l-ikel, kif jistabbilixxi r-Regolament [Nru 178/2002]. [...]
(2)      Il-prodotti tal-ikel ma għandhomx jinkludu mikroorganiżmi, lanqas it-tossini jew il-metaboliti tagħhom f’kwantitajiet li jirrappreżentaw riskju inaċċettabli għas-saħħa tal-bniedem.
(3)      [...] L-operaturi fis-settur tal-ikel għandhom l-obbligu li jneħħu mis-suq il-prodotti tal-ikel li jkunu perikolużi. Għal fini ta’ kontribuzzjoni għall-protezzjoni tas-saħħa pubblika u sabiex jiġu evitati interpretazzjonijiet differenti, għandhom jiġu ddefiniti kriterji ta’ sigurtà armonizzati dwar l-aċċettabbiltà tal-prodotti tal-ikel, b’mod partikolari għal dak li jikkonċerna l-preżenza ta’ ċerti mikroorganiżmi patoġeni.” [traduzzjoni mhux uffiċjali]

6        L-Artikolu 1 tar-Regolament Nru 2073/2005, intitolat “Għan u kamp ta’ applikazzjoni”, jipprevedi:
“Dan ir-regolament jistabbilixxi l-kriterji mikrobijoloġiċi applikabbli għal ċerti mikroorganiżmi u r-regoli ta’ implimentazzjoni li għandhom josservaw l-operaturi fis-settur tal-ikel meta jimplimentaw il-miżuri ġenerali u speċifiċi ta’ iġjene [...]. L-awtorità kompetenti għandha tivverifika l-osservanza tar-regoli u tal-kriterji stabbiliti f’dan ir-regolament […] bla ħsara għad-dritt tagħha li tieħu kampjuni u analiżijiet oħra sabiex tidentifika u tkejjel mikroorganiżmi oħra, it-tossini jew il-metaboliti tagħhom, fil-kuntest jew ta’ verifika tal-proċess, fir-rigward tal-prodotti tal-ikel issuspettati li jkunu ta’ perikolu, jew ta’ analiżi tar-riskji. 
[…]” [traduzzjoni mhux uffiċjali]

7        L-Artikolu 2 ta’ dan ir-regolament jinkludi d-definizzjonijiet li ġejjin:
“[...]
“b)      ‘kriterju mikrobijoloġiku’ ifisser kriterju li jiddefinixxi l-aċċettabbiltà ta’ prodott, ta’ lott ta’ prodotti tal-ikel jew ta’ proċess, ibbażat fuq l-assenza, fuq il-preżenza jew fuq in-numru ta’ mikroorganiżmi u/jew tal-kwantità tat-tossini/metaboliti tagħhom, għal kull unità(jiet) ta’ massa, volum, superfiċje jew lott;
[...]
f)      ‘perijodu ta’ konservazzjoni’ ifisser il-perijodu qabel id-data limitu għal konsum tal-prodott jew id-data minima għaż-żamma ta’ prodott, kif iddefiniti fl-Artikoli 9 u 10 tad-Direttiva 2000/13/KE [tal-Parlament Ewropew u tal-Kunsill tal‑20 Marzu 2000 fuq l-approsimazzjoni ta’ liġijiet tal-Istati Membri li għandhom x’jaqsmu ma’ ttikkettjar, preżentazzjoni u riklamar ta’ oġġetti tal-ikel (ĠU Edizzjoni Speċjali bil-Malti, Kapitolu 15, Vol. 5, p. 75)]; [...]”
[...]
l)      ‘konformità mal-kriterji mikrobijoloġiċi’ tfisser il-kisba tar-riżultati sodisfaċenti jew aċċettabbli msemmija fl-Anness I waqt it-testijiet ibbażati fuq il-valuri stabbiliti għal dawn il-kriterji permezz tat-teħid ta’ kampjuni, it-twettiq ta’ analiżi u l-implimentazzjoni ta’ miżuri korrettivi, konformement mal-leġiżlazzjoni dwar il-prodotti tal-ikel u mal-istruzzjonijiet mogħtija mill-awtorità kompetenti;
[...]” [traduzzjoni mhux uffiċjali]

8        L-Artikolu 3 tal-imsemmi regolament, intitolat “Għanijiet ġenerali”, jipprovdi, fil-paragrafu 1 tiegħu:
“L-operaturi fis-settur tal-ikel għandhom jiżguraw li l-prodotti tal-ikel ikunu konformi mal-kriterji mikrobijoloġiċi rilevanti stabbiliti fl-Anness I. Għal dan il-għan, l-operaturi fis-settur tal-ikel għandhom jadottaw miżuri, fl-istadji kollha tal-produzzjoni, tal-ipproċessar u tad-distribuzzjoni tal-prodotti tal-ikel, inkluż il-bejgħ bl-imnut, fil-kuntest tal-proċeduri tagħhom ibbażati fuq il-prinċipji HACCP [(hazard analysis and critical control point)] kif ukoll tal-prattiki korretti ta’ iġjene tagħhom, sabiex:
[...]
b)      il-kriterji ta’ sigurtà tal-prodotti tal-ikel applikabbli matul il-perijodu kollu ta’ konservazzjoni tal-prodotti għandhom jiġu osservati taħt kundizzjonijiet ta’ distribuzzjoni, ta’ ħażna u ta’ użu raġonevolment prevedibbli.” [traduzzjoni mhux uffiċjali]

9        L-Anness I tal-istess regolament, jinkludi Kapitolu I, intitolat “Kriterji ta’ sigurtà tal-prodotti tal-ikel”, li jipprovdi fil-punt 1.2 tiegħu:

“Kategorija tal-prodotti tal-ikel

Mikroorganiżmi/tossini, metaboliti

Pjan ta’ teħid ta’ kampjuni (1)

Limiti (2)

Metodu tal-analiżi tar-referenza

Stadju tal-applikazzjoni tal-kriterju

n

c

m

M

1.2 Prodotti tal-ikel lesti sabiex jiġu kkonsmati li jippermettu l-iżvilupp ta’ [Listeria] monocytogenes, għajr dawk intiżi għat-trabi jew għal skopijiet mediċi speċjali

Listeria monocytogenes

5

0

100 [unitajiet li jifformaw kolonja (cfu)/gramma (g) (5)

EN ISO 11290-2 [...]

Prodotti mqiegħda fis-suq matul il-perijodu ta’ konservazzjoni tagħhom

5

0

Mhux misjub f’25 g (7)

EN ISO 11290‑1

Qabel ma l-prodott tal-ikel ikun telaq mill-kontroll immedjat tal-operatur tas-settur tal-ikel li mmanifatturah

[...]
(5) Dan il-kriterju japplika jekk il-manifattur ikun kapaċi juri, b’mod li jissodisfa l-awtorità kompetenti, li l-prodott mhux ser jeċċedi l-limitu ta’ 100 cfu/g matul il-perijodu ta’ konservazzjoni. L-operatur jista’ jistabbilixxi limiti intermedjarji matul il-proċess li għandhom ikunu baxxi biżżejjed sabiex jiggarantixxu li l-limitu ta’ 100 cfu/g ma jinqabiżx fi tmiem il-perijodu ta’ konservazzjoni.
[...]
(7) Dan il-kriterju għandu japplika għall-prodotti qabel ma jħallu l-kontroll immedjat tal-operatur fis-settur tal-ikel, meta dan ma jkunx kapaċi juri, b’mod li jissodisfa lill-awtorità kompetenti, li l-prodott ser josserva l-limitu ta’ 100 cfu/g matul il-perijodu ta’ konservazzjoni.” [traduzzjoni mhux uffiċjali]

 Il‑kawża prinċipali u d‑domandi preliminari

10      Fit‑2 ta’ Awwissu 2019, l-awtorità Estonjana ġabret, f’ħanut tal-bejgħ bl-imnut, kampjuni ta’ ċerti prodotti abbażi tas-salamun u tat-trota prodotti minn MVWOOL. Peress li l-analiżi ta’ dawn il-kampjuni sabet il-preżenza ta’ Listeria monocytogenes, l-awtorità Estonjana, permezz ta’ deċiżjoni tas‑7 ta’ Awwissu 2019, ordnat lil dan il-produttur jissospendi l-produzzjoni ta’ dawn il-prodotti, jirtira l-lottijiet kollha u jinforma lill-konsumaturi dwar dan l-irtirar.

11      Fix-xahar ta’ Ottubru 2019, wara li skopriet il-preżenza ta’ Listeria monocytogenes  fi wħud mill-prodotti tagħha, MVWOOL iddiżinfettat żewġ siti industrijali. Minkejja din il-miżura, il-preżenza ta’ Listeria monocytogenes kompliet tiġi skoperta f’ċerti prodotti minn dawn is-siti. Konsegwentement, l-awtorità Estonjana, permezz ta’ deċiżjoni tal‑25 ta’ Novembru 2019, ordnat lil MVWOOL tissospendi l-attività tagħha fl-imsemmija siti sakemm hija tipproduċi l-prova tal-eliminazzjoni ta’ din il-kontaminazzjoni.

12      MVWOOL adixxiet lit-Tallinna Halduskohus (il-Qorti Amministrattiva ta’ Tallinn, l-Estonja) b’rikors intiż għall-annullament ta’ dawn id-deċiżjonijiet, billi sostniet li l-awtorità Estonjana ma kellhiex dritt tapplika, fir-rigward ta’ kampjuni meħuda f’ħanut tal-bejgħ bl-imnut, il-limitu li jimponi l-assenza ta’ detezzjoni ta’ Listeria monocytogenes f’25 g tal-prodott tal-ikel ikkonċernat, previst fil-punt 1.2 tal-Kapitolu 1 tal-Anness I tar-Regolament Nru 2073/2005 (iktar ’il quddiem il-“limitu ta’ tolleranza żero”). Fil-fehma tagħha, dan il-limitu ma japplikax għall-prodotti diġà mqiegħda fis-suq. Għal dawn tal-aħħar, il-limitu applikabbli huwa dak, previst fl-istess dispożizzjoni, ta’ 100 cfu/g matul il-perijodu ta’ konservazzjoni tal-prodott. MVWOOL tafferma li l-preżenza ta’ Listeria monocytogenes li teċċedi dan il-limitu qatt ma ġiet ikkonstatata fil-prodotti tagħha.

13      L-awtorità Estonjana tqis li, peress li MVWOOL ma wrietx li l-prodotti tagħha ser josservaw il-limitu ta’ 100 cfu/g ta’ Listeria monocytogenes matul il-perijodu ta’ konservazzjoni tagħhom, huwa l-limitu ta’ tolleranza żero li huwa applikabbli, irrispettivament minn jekk dawn il-prodotti jinsabu taħt il-kontroll immedjat tal-produttur jew diġà tqiegħdu fis-suq. Din l-interpretazzjoni hija kkonfermata mill-prassi ta’ Stati Membri oħra, kif ukoll mill-Codex Alimentarius tal-Organizzazzjoni tan-Nazzjonijiet Uniti għall-Ikel u l-Agrikoltura u tal-Organizzazzjoni Dinjija tas-Saħħa.

14      Il-qorti tar-rinviju tirrileva li l-interpretazzjoni tad-dispożizzjonijiet li jinsabu fil-punt 1.2 tal-Kapitolu 1 tal-Anness I tar-Regolament Nru 2073/2005, li dwarha l-partijiet fil-kawża prinċipali ma jaqblux, għandha effett dirett fuq il-legalità tad-deċiżjonijiet tal-awtorità Estonjana tas‑7 ta’ Awwissu u tal‑25 ta’ Novembru 2019.

15      Skont din il-qorti, l-interpretazzjoni sostnuta minn MVWOOL hija kkorroborata mill-iskema ġenerali tar-Regolament Nru 2073/2005, li minnha jirriżulta li l-każijiet ta’ applikabbiltà tal-limitu ta’ tolleranza żero huma previsti b’mod eżawrjenti minn dan ir-regolament. Li kieku kellha tiġi aċċettata din l-interpretazzjoni, din twassal għall-illegalità tad-deċiżjonijiet ikkontestati minn MVWOOL.

16      Kuntrarjament, l-interpretazzjoni sostnuta mill-awtorità Estonjana hija, skont il-qorti tar-rinviju, konformi mal-għan tar-Regolament Nru 2073/2005, li huwa li tiġi ggarantita s-sigurtà tal-prodotti tal-ikel matul il-perijodu kollu ta’ konservazzjoni tagħhom u livell għoli ta’ protezzjoni tas-saħħa tal-bniedem. Skont din l-interpretazzjoni, peress li MVWOOL qiegħdet fis-suq prodotti tal-ikel li ma kinux josservaw il-limitu ta’ tolleranza żero waqt li kienu taħt il-kontroll immedjat tagħha, hija kisret l-obbligu tagħha skont l-Artikolu 3(1) tar-Regolament Nru 2073/2005.

17      F’dawn iċ-ċirkustanzi, it-Tallinna Halduskohus (il-Qorti Amministrattiva ta’ Tallinn) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      It-tieni kriterju mikrobijoloġiku [li jimponi limitu ta’ tolleranza żero], jiġifieri li “ma jinstabx f’25g”, kif stabbilit fl-Artikolu 3(1) u fil-punt 1.2 [...] fil-Kapitolu 1 tal-Anness I tar-[Regolament Nru 2073/2005], għandu jiġi interpretat fid-dawl ta’ dak ir-regolament u tal-protezzjoni tas-saħħa pubblika u tal-għanijiet li għandhom jintlaħqu [mill-imsemmi regolament kif ukoll mir-Regolament Nru 178/2002] [...], fis-sens li, fejn l-operatur fis-settur tal-ikel ma kienx fil-pożizzjoni li juri għas-sodisfazzjon tal-awtorità kompetenti li l-prodotti tal-ikel lesti sabiex jittieklu għajr dawk intiżi għat-trabi jew għal skopijiet mediċi speċjali li jistgħu jiffavorixxu l-multiplikazzjoni ta’ L. monocytogenes ma jaqbżux il-valur ta’ limitu ta’ 100[ufc/g] matul il-ħajja tal-prodott fuq l-ixkaffa, allura l-kriterju mikrobijoloġiku li ‘ma jinstabx f’25g’ japplika wkoll fi kwalunkwe każ għal prodotti mqiegħda fis-suq matul il-ħajja tal-prodott fuq l-ixkaffa?
2)      Fil-każ li r-risposta għall-ewwel domanda tkun fin-negattiv: It-tieni kriterju mikrobijoloġiku [li jimponi limitu ta’ tolleranza żero], jiġifieri li ‘ma jinstabx f’25g’, kif stabbilit fl-Artikolu 3(1) [tar-Regolament Nru 2073/2005], għandu jiġi interpretat fid-dawl ta’ dak ir-regolament u tal-protezzjoni tas-saħħa pubblika u tal-għanijiet li għandhom jintlaħqu mir-Regolamenti Nru 178/2002 u Nru 882/2004, fis-sens li, irrispettivament minn jekk l-operatur fis-settur tal-ikel jistax juri għas-sodisfazzjon tal-awtorità kompetenti li l-prodott tal-ikel ma jaqbiżx il-limitu ta’ 100 [ufc/g] matul il-ħajja tal-prodott fuq l-ixkaffa, allura żewġ kriterji mikrobijoloġiċi alternattivi japplikaw għal dan il-prodott tal-ikel, jiġifieri [,l-ewwel,] sakemm il-prodott tal-l-ikel ikun taħt il-kontroll tal-operatur fis-settur tal-ikel, il-kriterju li ‘ma jinstabx f’25g’, u [,it-tieni,] wara li l-prodott tal-ikel ikun ħalla l-kontroll tal-operatur fis-settur tal-ikel, il-kriterju ta’ ‘100 [ufc/g]’”?
 Fuq id‑domandi preliminari

18      Permezz tad-domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk id-dispożizzjonijiet magħquda tal-Artikolu 3(1) u tal-punt 1.2 tal-Kapitolu 1 tal-Anness I tar-Regolament Nru 2073/2005 għandhomx jiġu interpretati fis-sens li meta l-manifattur ma jkunx f’pożizzjoni li juri, għas-sodisfazzjon tal-awtorità kompetenti, li, matul il-perijodu kollu ta’ konservazzjoni tagħhom, il-prodotti tal-ikel ser josservaw il-limitu ta’ 100 cfu/g, il-limitu ta’ tolleranza żero fir-rigward tal-preżenza ta’ Listeria monocytogenes japplika għall-prodotti tal-ikel imqiegħda fis-suq matul il-perijodu kollu ta’ konservazzjoni tagħhom.

19      Mill-Artikolu 3(1) tar-Regolament Nru 2073/2005 jirriżulta li l-operaturi fis-settur tal-ikel għandhom jiżguraw li l-prodotti tal-ikel li huma jipproduċi jissodisfaw il-kriterji mikrobijoloġiċi rilevanti, fis-sens tal-Artikolu 2(b) u (l) ta’ dan ir-regolament, stabbiliti fl-Anness I tiegħu, fl-istadji kollha tal-produzzjoni, tal-ipproċessar u tad-distribuzzjoni ta’ dawn il-prodotti, inkluż il-bejgħ bl-imnut, matul il-perijodu kollu ta’ konservazzjoni tal-prodotti, fis-sens tal-Artikolu 2(f) tal-imsemmi regolament.

20      Il-punt 1.2 tal-Kapitolu 1 tal-Anness I tar-Regolament Nru 2073/2005 jipprevedi, għall-kategorija tal-prodotti tal-ikel lesti li jiġu kkonsmati li jippermettu l-iżvilupp ta’ Listeria monocytogenes, għajr dawk intiżi għat-trabi jew għal skopijiet mediċi speċjali, żewġ limiti fir-rigward tal-preżenza ta’ dan il-batterju.

21      L-ewwel limitu, stabbilit għal 100 cfu/g, huwa applikabbli għall-prodotti mqiegħda fis-suq matul il-perijodu ta’ konservazzjoni tagħhom, meta l-produttur ikun f’pożizzjoni li juri, għas-sodisfazzjon tal-awtorità kompetenti, li dawn il-prodotti josservaw dan il-limitu matul il-perijodu kollu ta’ konservazzjoni tagħhom, kif tippreċiża n-nota ta’ qiegħ il-paġna Nru 5 ta’ din id-dispożizzjoni.

22      It-tieni limitu, li jistabbilixxi t-tolleranza żero, huwa applikabbli, skont l-imsemmija dispożizzjoni, “[q]abel ma l-prodott tal-ikel ikun telaq mill-kontroll immedjat tal-operatur tas-settur tal-ikel li jimmanifatturah” u, kif tippreċiża n-nota ta’ qiegħ il-paġna 7 ta’ din l-istess dispożizzjoni, meta dan l-operatur ma jkunx f’pożizzjoni li juri, għas-sodisfazzjon tal-awtorità kompetenti, li dan il-prodott josserva l-limitu ta’ 100 cfu/g matul il-perijodu kollu ta’ konservazzjoni.

23      Għandu jiġi kkonstatat li sitwazzjoni, bħal dik inkwistjoni fil-kawża prinċipali, fejn prodott tal-ikel, li fir-rigward tiegħu l-manifattur ma jkunx f’pożizzjoni li juri, għas-sodisfazzjon tal-awtorità kompetenti, li ser josserva l-limitu ta’ 100 cfu/g matul il-perijodu ta’ konservazzjoni tiegħu, ikun diġà tqiegħed fis-suq ma hijiex koperta minn dawn id-dispożizzjonijiet.

24      Fil-fatt, għalkemm il-punt 1.2 tal-Kapitolu 1 tal-Anness I tar-Regolament Nru 2073/2005, moqri fid-dawl tan-nota ta’ qiegħ il-paġna Nru 7, jirreferi għal sitwazzjoni fejn il-produttur ma jkunx f’pożizzjoni li juri, “għas-sodisfazzjon tal-awtorità kompetenti”, li l-prodotti tiegħu josservaw il-limitu ta’ 100 cfu/g matul il-perijodu kollu ta’ konservazzjoni tagħhom, huwa jeżiġi, madankollu, li għal tali sitwazzjoni jiġi applikat l-limitu ta’ tolleranza żero fir-rigward tal-preżenza ta’ Listeria monocytogenes għal dawn il-prodotti li ma jkunux għadhom ġew “immedjatament ikkontrollati” mill-manifattur u, għalhekk, ma tqiegħdux fis-suq.

25      Minn dan jirriżulta li d-dispożizzjonijiet magħquda tal-Artikolu 3(1) u tal-punt 1.2 tal-Kapitolu 1 tal-Anness I tar-Regolament Nru 2073/2005 għandhom jiġu interpretati fis-sens li, meta l-produttur ma jkunx f’pożizzjoni li juri, għas-sodisfazzjon tal-awtorità kompetenti, li, matul il-perijodu kollu ta’ żmien ta’ konservazzjoni tagħhom, il-prodotti tal-ikel ser josservaw il-limitu ta’ 100 cfu/g, il-limitu ta’ tolleranza żero fir-rigward tal-preżenza ta’ Listeria monocytogenes  għaldaqstant ma japplikax għall-prodotti tal-ikel li jkunu tqiegħdu fis-suq matul il-perijodu ta’ konservazzjoni tagħhom.F’każ bħal dan, dan il-produttur għandu jastjeni milli jqiegħed l-imsemmija prodotti fis-suq.

26      F’dan ir-rigward, għandu jitfakkar li r-Regolament Nru 2073/2005 għandu bħala għan il-garanzija tas-sigurtà tal-prodotti tal-ikel matul il-perijodu kollu ta’ konservazzjoni tagħhom iżda wkoll livell għoli ta’ protezzjoni tas-saħħa tal-bniedem, kif jirriżulta mill-premessi 1 sa 3 tiegħu. Għal dan il-għan, l-Artikolu 1 ta’ dan ir-regolament jagħti marġni ta’ manuvra wiesa’ lill-awtorità kompetenti sabiex twettaq iktar kontrolli fuq il-prodotti tal-ikel bil-għan li tivverifika l-osservanza tar-regoli u tal-kriterji stabbiliti fl-imsemmi regolament (ara, b’analoġija, is-sentenza tat‑12 ta’ Settembru 2019, A et, C‑347/17, EU:C:2019:720, punt 69). Madankollu, minkejja li r-Regolament Nru 2073/2005 jistabbilixxi l-kriterji mikrobijoloġiċi li għandhom josservaw il-prodotti tal-ikel fl-istadji kollha tal-katina tal-ikel, dan ir-regolament ma jinkludix dispożizzjonijiet dwar l-azzjoni li tista’ tieħu l-awtorità kompetenti wara t-tqegħid fis-suq ta’ prodotti tal-ikel bi ksur ta’ dawn il-kriterji.

27      F’dan il-kuntest, għandu jsir riferiment għar-Regolament Nru 178/2002. B’mod partikolari, l-Artikolu 14(8) ta’ dan ir-regolament jippreċiża li l-awtoritajiet nazzjonali kompetenti jistgħu jieħdu “miżuri adattati” sabiex jimponu restrizzjonijiet fuq it-tqegħid fis-suq jew sabiex jeżiġu l-irtirar mis-suq ta’ prodotti tal-ikel li, minkejja l-konformità tagħhom mad-dispożizzjonijiet speċifiċi tad-dritt tal-Unjoni applikabbli għalihom, jagħtu lil dawn l-awtoritajiet raġunijiet oġġettivi sabiex jissuspettaw li dawn il-prodotti tal-ikel huma perikolużi. Din id-dispożizzjoni, fid-dawl tal-importanza tagħha sabiex jinkiseb livell għoli ta’ protezzjoni tas-saħħa tal-persuni u tal-interessi tal-konsumaturi, għandha tingħata interpretazzjoni wiesgħa (ara, f’dan is-sens, is-sentenza tat‑28 ta’ April 2022, Romega, C‑89/21, EU:C:2022:313, punt 23).

28      L-applikazzjoni tal-limitu ta’ tolleranza żero għall-prodotti tal-ikel li tqiegħdu fis-suq, mingħajr ma l-produttur ikun wera, għas-sodisfazzjon tal-awtorità kompetenti, li matul il-perijodu ta’ konservazzjoni tagħhom, dawn il-prodotti ser josservaw il-limitu ta’ 100 cfu/g, tista’ tikkostitwixxi “miżura adattata” fis-sens tal-Artikolu 14(8) tar-Regolament Nru 178/2002.

29      Fid-dawl ta’ dak li ntqal, ir-risposta għad-domandi tal-qorti tar-rinviju għandha tkun li d-dispożizzjonijiet magħquda tal-Artikolu 3(1) u tal-punt 1.2 tal-Kapitolu 1 tal-Anness I tar-Regolament Nru 2073/2005 għandhom jiġu interpretati fis-sens li, meta l-produttur ma jkunx f’pożizzjoni li juri, għas-sodisfazzjon tal-awtorità kompetenti, li, matul il-perijodu kollu ta’ konservazzjoni tagħhom, il-prodotti tal-ikel ser josservaw il-limitu ta’ 100 cfu/g fir-rigward tal-preżenza ta’ Listeria monocytogenes, il-limitu ta’ tolleranza żero ma japplikax għall-prodotti tal-ikel li tqiegħdu fis-suq matul il-perijodu ta’ konservazzjoni tagħhom.
 Fuq l‑ispejjeż

30      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:

Id-dispożizzjonijiet magħquda tal-Artikolu 3(1) u tal-punt 1.2 tal-Kapitolu 1 tal-Anness I tar-Regolament tal-Kummissjoni (KE) Nru 2073/2005 tal‑15 ta’ Novembru 2005 dwar il-kriterji mikrobijoloġiċi għall-prodotti tal-ikel (ĠU 2005, L 338, p. 1), kif emendat bir-Regolament tal-Kummissjoni (UE) 2019/229 tas‑7 ta’ Frar 2019,  għandhom jiġu interpretati fis-sens li, meta l-produttur ma jkunx f’pożizzjoni li juri, għas-sodisfazzjon tal-awtorità kompetenti, li, matul il-perijodu kollu ta’ konservazzjoni tagħhom, il-prodotti tal-ikel ser josservaw il-limitu ta’ 100 unitajiet li jifformaw kolonja (cfu)/gramma (g) fir-rigward tal-preżenza ta’ Listeria monocytogenes, il-limitu impost fl-assenza ta’ detenzjoni ta’ Listeria monocytogenes f’25 g tal-prodott tal-ikel ikkonċernat, previst f’dan il-punt 1.2 tal-imsemmi Anness I, ma japplikax għall-prodotti tal-ikel li tqiegħdu fis-suq matul il-perijodu ta’ konservazzjoni tagħhom.

Firem

*      Lingwa tal-kawża: l-Estonjan.